
Croeso
‘Bûm yn ddieithr a chymerasoch fi i'ch cartref ...’ [Mathew 25: 35]
Inderjit Bhogal, Sefydliad yr Eglwys, Leeds, mewn partneriaeth â CTBI
Y CYD-DESTUN
MAE MUDO YN BWNC CYFOES HOLLBWYSIG 
Fe wêl yr ugain neu’r deng mlynedd ar hugain nesaf laweroedd o bobl yn mudo oherwydd aflendid amgylcheddol, newid yn yr hinsawdd, newyn, rhyfel, gormes ac erledigaeth. Mae’n un o arwyddion ein hamserau, a rhaid inni roi sylw iddo.

Dywed Uchel Gomisiwn y Cenhedloedd Unedig ar Ffoaduriaid mai 2013 oedd y flwyddyn waethaf a gofnodwyd erioed o safbwynt argyfyngau ffoaduriaid. Yn 2014 roedd nifer y bobl a orfodwyd i adael eu cartrefi yn 51 miliwn. Yr ydym yn gyfarwydd â gweld lluniau o bobl yn byw mewn gwersylloedd ffoaduriaid, mewn pebyll ac mewn llochesau dros dro, yn dilyn trychinebau naturiol neu anhrefn o ganlyniad i weithgaredd dynol.

Dywedir yn aml mai Prydain yw prif darged pobl sy’n chwilio’n daer am ddiogelwch. Fodd bynnag, llai nag 1% o’r 51 miliwn o bobl a ddiwreiddiwyd sy’n gwneud eu ffordd i Brydain. Ar hyn o bryd, yn ôl y Cenhedloedd Unedig, y pum gwlad sy’n derbyn y mwyaf o ffoaduriaid yw Pacistan, Iran, Lebanon, Gwlad yr Iorddonen a Thwrci. At ei gilydd, cymryd y ffordd ferraf y bydd ffoaduriaid sy’n ceisio diogelwch. Bydd Affganiaid yn croesi i Bacistan; Somaliaid i Cenia; Simbabweaid i Dde Affrica; Syriaid i Lebanon. Yn 2014 bu cynnydd o 30% ym mhoblogaeth Lebanon o  ganlyniad i letya ffoaduriaid o Syria. Yn y DG byddai hynny’n gyfystyr a chynnydd o oddeutu 30 miliwn. 

Mae rhai ffoaduriaid, wrth gwrs, sy’n gwneud siwrneiau hwy ac anos, sy’n peryglu bywyd ac yn costio arian mawr. Clywsom am bobl yn dal gafael yn ochr isaf awyrennau; bydd llawer yn teithio ar hen gychod maluriedig; eraill mewn blychau diawyr ar lorïau. Bydd miloedd yn marw ar y ffordd ac yn mynd ar goll mewn tywod anialwch neu mewn moroedd unig.

Caiff rhai, yn enwedig merched a phlant, eu dal yn y Fasnach warthus mewn Pobl. Deuant yma, ac wedyn diflannu, neu fe’u caethiwir yn y fasnach ryw. Yn ôl adroddiad gan y Swyddfa Gartref a gyhoeddwyd ym mis Tachwedd 2014, roedd dros 10,000 o bobl yn byw dan amodau caethwasiaeth ym Mhrydain. Cliciwch yma am y manylion:
https://fullfact.org/factchecks/human_trafficking_10000_slaves_in_britain_today-29299

Ar 20 Mehefin 2014, Diwrnod Bydeang y Ffoaduriaid, adroddodd Asiantaeth Ffiniau’r DG fod oddeutu 50,000 o bobl wedi ceisio croesi Môr y Canoldir i’r Eidal yn 2014. Gwnaethant siwrneiau peryglus ar longau anaddas. A’r Undeb Ewropeaidd yn cau’r drysau, nid oes ffyrdd diogel na chyfreithlon i ffoaduriaid ac fe’u gorfodir i ddwylo smyglwyr a masnachwyr diegwyddor.

Ym mis Hydref 2013 boddodd tri chant o bobl oddi ar Lampedusa, yr Eidal. Yn 2014 boddwyd neu collwyd 3,000 o bobl yn y dyfroedd rhwng gogledd Affrica a’r Eidal. Dyma drychineb ddynol aruthrol. Mae’r cwch “Mare Nostrum” wedi achub dros 400 o bobl bob dydd ers ei gyflwyno yn dilyn trychineb Lampedusa. Deuai hanner y rhai a achubwyd o Syria ac Eritrea, a’r gweddill o Gambia, Ghana, Mali, Nigeria, y tiriogaethau Palestinaidd a Somalia. Un rheswm pam fod pobl yn cymryd y daith hon yw nad oes ffordd ddiogel a chyfreithlon i ddod i Ewrop. 

Ym mis Hydref 2014 cyhoeddodd llywodraeth yr Eidal ei bod yn atal ei gwasanaeth cwch achub. Cefnogodd Prydain hynny, gan ddweud bod y gwasanaeth yn denu mudwyr i roi cynnig ar fordeithiau peryglus. Ym mis Tachwedd 2014 cymerwyd lle’r “Mare Nostrum” gan wasanaeth cyfyngedig “amddiffyn ffiniau” yr Undeb Ewropeaidd. Nid oedd yn cynnwys chwilio ac achub. Mae mudiadau Hawliau Dynol yn ofni y bydd mwy o ffoaduriaid a mudwyr yn marw yn y dyfroedd. Mewn un wythnos ym mis Ebrill 2015 boddodd oddeutu 1200 o bobl ym Môr y Canoldir. Mae’n ddyletswydd ar lywodraethau i gynorthwyo ffoaduriaid y mae arnynt angen lloches a noddfa.

Ar y dydd y cyhoeddwyd y byddid yn atal y “Mare Nostrum”, a chyda chefnogaeth Prydain, derbyniodd Syr Nicholas Winton Urdd y Llew Gwyn ym Mhrâg (28/10/14) am drefnu trenau i achub 669 o blant ffoaduriaid, y rhan fwyaf ohonynt yn Iddewon, o Tsiecoslofacia, a gawsai ei meddiannu gan y Natsiaid, ar drothwy’r Ail Ryfel Byd. 

Mae cannoedd o filoedd o bobl bob dydd yn cychwyn allan i groesi pa ffin bynnag sydd rhyngddynt a diogelwch a gwell bywyd. Pan gaiff pobl eu hamddifadu o’u cartref, eu teulu a’u cynefin, byddant yn ddiolchgar am groeso, lletygarwch, diogelwch a gofal trugarog yn eu hamgylchfyd newydd.  

Mae yma her i ystyried gweithio i wneud eich dinas, tref, pentref, eglwys, ysgol, coleg, prifysgol, clwb neu weithle yn Noddfa ymrwymedig i adeiladu diwylliant o groeso a lletygarwch, yn enwedig i’r sawl sydd â mwyaf o angen ac yn y perygl mwyaf. Yn ei hanfod, ymrwymiad yw hwn i gynorthwyo i gadw’r bobl fwyaf bregus yn ein plith rhag niwed. 

Bydd y modd yr ydym yn ymwneud â’n gilydd, ac yn enwedig â phobl sy’n ceisio noddfa a diogelwch, yn ganolog i’n dynolryw. Ar ein triniaeth o’r sawl sydd â’r angen mwyaf am ddiogelwch y bernir ein moesoldeb a’n hysbrydolrwydd personol, cenedlaethol a rhyngwladol. 

“Y mae'r estron sy'n byw gyda thi i'w ystyried gennyt fel brodor o'ch plith; yr wyt i'w garu fel ti dy hun.” [Lefiticus 19: 34]

	Gwaith grŵp:
Mae Medicins Sans Frontieres/Meddygon Heb Ffiniau [msf. org.uk] yn darparu gofal meddygol nas cyfyngir gan ffiniau.
Mae economi’r byd yn trosesgyn ffiniau.
Yr ydym yn gweithio ac yn cydweithio o weithloedd “di-wal” trwy’r rhyngrwyd.
Sut y gellir adeiladu byd heb ffiniau mewnfudo? Mae dinasyddion yr Undeb Ewropeaidd yn rhydd i fudo o’r naill wlad i’r llall. A allwn ni ymdrechu i greu byd cyfan lle y bydd rhyddid i fudo, byd diffiniau?
Dyfeisiadau diweddar yw ffiniau. Does dim llawer o amser ers pan oedd pobl Ewrop yn teithio ledled y byd heb feddwl dim am ffiniau, ac yn setlo – yn America ac Awstralia, er enghraifft.
Ni ŵyr Duw am unrhyw ffin.


	CYTUNDEB Y CENHEDLOEDD UNEDIG AR FFOADURIAID

Arwyddwyd Cytundeb y Cenhedloedd Unedig ar Ffoaduriaid yn 1951 yn dilyn gwneud miliynau o bobl yn ddigartref gan yr Ail Ryfel Byd, a ddaeth i ben yn 1945.

Mae’n offeryn cyffredinol, wedi’i arwyddo gan 147 o wledydd, sy’n amddiffyn ffoaduriaid ledled y byd. Nid yw’n gwahaniaethu rhwng “ceiswyr lloches” a “ffoaduriaid”. 

Gydol hanes bu’n rhaid i bobl chwilio am ddiogelwch. 

Erbyn diwedd yr Ail Ryfel Byd roedd 12 miliwn o bobl wedi eu symud o’u cartrefi.

Cydnabu’r gymuned ryngwladol fod angen amddiffyn ffoaduriaid.

Dim ond at Ewrop y cyfeiriai Cytundeb 1951.

Yn 1967 fe’i hestynnwyd i weddill y byd.

Mae’r Cytundeb Ffoaduriaid yn dweud wrthym:
· Pwy sy’n Ffoadur
· Na ddylid dychwelyd Ffoaduriaid i wynebu erlyniaeth
· Y dylid amddiffyn Ffoaduriaid heb anffafriaeth
· Bod angen cydweithredu trwy Uchel Gomisiwn y Cenhedloedd Unedig ar Ffoaduriaid i amddiffyn Ffoaduriaid.

Nid yw’r Cytundeb, a luniwyd dros 60 mlynedd yn ôl, yn offeryn perffaith. Nid yw, er enghraifft, yn rhoi amddiffyniad digonol i:
· Bobl sy’n ffoi rhag tlodi difrifol
· Pobl sy’n ffoi’n un llu rhag hil-laddiad
· Merched sy’n ffoi rhag trais yn y cartref
· Merched, plant a dynion sy’n cael eu masnachu
· Pobl sy’n chwilio am loches oherwydd i newid yn yr hinsawdd ddinistrio’u cartrefi. 

Ni ddylai neb gael ei orfodi i ddianc o’i gartref. Ond pan ddigwydd hynny, rhaid i bobl fedru cael diogelwch a sicrwydd. Dylai pob gwlad anrhydeddu’r ymrwymiad hwn.

Mae Cytundeb y Ffoaduriaid wedi achub milynau o fywydau.



ADRAN UN
DUW’N CYMRYD NODDFA YN EIN PLITH
Darnau o’r Beibl i’w darllen at yr Adran hon :
 Exodus 25:8; Salm 139: 8-10; Ioan 1:14
Mae Duw gyda ni ac yn cymryd noddfa yn ein plith.
Nid yw Duw yn unman yn y byd heb dystion.
Mae prif grefyddau’r byd yn cadarnhau hyn. 
Mae’r Beibl yn rhoi Duw yng nghanol y greadigaeth [Genesis 1]. Cymerir bodolaeth Duw yn ganiataol. Y cwestiwn mawr y mae’r Beibl yn ei drafod a’i oleuo yw: ym mha ffordd y mae Duw gyda ni [Sobrino, 2004]? 
Datguddir Duw yn y Beibl fel cydymaith, yn mynd gyda phobl ar eu holl siwrneiau ac yn bresennol gyda hwy bob amser [Salm 139:8-10]. Wrth deithio, ac yn arbennig wrth estyn lletygarwch i’r “dieithryn”, bydd pobl yn cwrdd â Duw. Er enghraifft, yn y stori am Abraham a Sara’n rhannu pryd bwyd â thri dieithryn ar daith, darganfyddant eu bod yn rhannu ag angylion [Genesis 18].

Duw Mudol yw Duw’r Beibl [Song, 1982], a Duw pobl fudol, pobl ar daith.
·    Cyfarwyddwyd cyntaf Duw yw fod pobl i fynd a “llenwi’r ddaear”.
· Mae Duw’n cyfarwyddo Abraham a Sara i fynd ar daith.
· Mae brodyr Joseff yn mynd i’r Aifft am fod “ŷd yn yr Aifft”.
· Geilw Duw Moses i arwain pobl o’u caethiwed yn yr Aifft ac i fynd ar daith newydd.
· Mae Duw’n dewis byw gyda’i bobl, cymryd noddfa yn eu plith [Numeri 10: 33-34].
· Adeiledir Arch seml i’r Duw teithiol, deinamig.
· Myfyrdodau pobl ar daith yw llawer o destunau allweddol y Beibl.
· Mae Jeremeia’n cyfarwyddo’r gymuned alltud i geisio heddwch y ddinas y caethgludwyd hi iddi, “oherwydd yn ei heddwch hi y bydd heddwch i chwi” [Jeremeia 29:7]
Dyna ddarlun syfrdanol y Beibl. Wedyn, y mae’r Duw Mudol hwn yn cymryd taith arall, taith o ymwacau, i’w ddatguddio’i hun ar wedd ddynol [Philipiaid 2:7], wedi ei ymgnawdoli yng Nghrist. Dyma galon y newyddion da a gyhoeddir yn y Beibl. Datguddir Duw yng Nghrist fel Duw sy’n dod atom, ac sydd gyda ni ar daith bywyd. 
Gwelir wyneb Crist hefyd yn y rhai a ystyrir “y rhai lleiaf” [Mathew 25: 40].
Yn Ioan 1:14 crynhoir y geni a’r newyddion da a ddatguddir yn Iesu fel hyn:
“A daeth y Gair yn gnawd a phreswylio yn ein plith”.
Daw’r gair Groeg a gyfieithir yn “preswylio” o wreiddyn berfol y mae’r enw cyfatebol iddo’n golygu “pabell”, gair a ddefnyddir hefyd am y “Tabernacl” lle y cedwid Arch y Cyfamod. Mae’n air a ddefnyddir gan Bedr ar Fynydd y Gweddnewidiad, pan ddywed “gwnaf yma dair pabell” [Mathew 17:4 a gweler hefyd, er enghraifft, Hebreaid 8:5; 9:1, 21; 11:9]
Y “Tabernacl” oedd y cysegr symudol a luniwyd ar Sinai ac a gysylltid yn y lle cyntaf â chrwydradau’r Hebreaid yn yr anialwch. Dyma’r gofod cysegredig lle y mae Duw’n trigo gyda’i bobl: “Y maent i wneud cysegr, er mwyn i mi drigo yn eu plith” [Exodus 25:8]. 

Yr un cyntaf y gofynnir i bobl roi noddfa iddo yw Duw!
Nid tŷ, nid plasty, nid hyd yn oed stabl na dim byd solet, parhaol, oedd y noddfa hon, ond pabell symudol, yn cynrychioli symudoldeb y Duw teithiol, a oedd yn mynd gyda’i bobl deithiol ar eu siwrneiau i gyd. 

	Gwaith grŵp:

Trefnwch y bobl yn grwpiau bach.

Gofynnwch iddynt edrych ar wahanol gyfeiriadau at arch, pabell a phreswylfod yn y Beibl [e.e. Exodus 25: 8; Numeri 10:33-34; Mathew 17:1-5; Ioan 1:14; Hebreaid 8:5; 9:1,21: 11:9]

Beth y maen nhw’n ei ddysgu yma am ystyr y geiriau arch, pabell, preswylfod?

Beth yw ystyr rhoi Noddfa i Dduw?

Darllenwch Ioan 1:14

Yr un yw’r gair Groeg skēnoō, a gyfieithir yma yn “preswylio” â’r gair Groeg a gyfieithir yn “pabell” uchod. Ystyr lythrennol y frawddeg yw bod Duw wedi gwneud ei babell gyda ni, i fyw yn ein plith. 

Darllenwch Ioan 2:13-22.

Ym ma ystyr y mae ein corff yn Deml i Dduw?

Beth yw ystyr dweud bod Duw yn noddfa neu’n lloches inni, neu weddïo “bydd yn lloches i’m henaid, yn dŵr cadarn imi”?

Darllenwch Salm 18:2; 27: 5; 46:1-3; 71:3; Deuteronomium 33: 27; Eseia 25:4; Jeremeia 16:19

Sut y cawn noddfa a lloches yn Nuw? Beth yw ystyr “aros” yng Nghrist? [Ioan 15]




Dengys storïau’r geni Dduw’n cymryd noddfa ymhlith pobl, yn blentyn bregus a dibynnol.
Y peth cyntaf sydd ei angen at eni Crist yw noddfa ... tipyn bach o le, sy’n herio’r syniad “nad oes lle” [Luc 2:7]. Gweler Atodiad 1, Song, 1982.
 Ychydig ar ôl y geni mae Mair a Joseff yn ffoi i’r Aifft am noddfa [Mathew 2:13-15]. 
	Gwaith grŵp:

Darllenwch Mathew 2:13-15, a Myfyriwch [yn unigol neu mewn grŵp]

Beth ddeuai o’r teulu hwn mewn porthladd mynediad i’r DG heddiw?  

Pa stori a ddywedai Mair a Joseff pan ofynnid iddynt ar ba dir yr oeddent yn ceisio noddfa ym Mhrydain?

A fyddai’r swyddogion yn credu stori Mair a Joseff am eu plentyn, a’r peryglon o’u blaen?

Gwahoddwch unigolion a grwpiau i ysgrifennu stori fer yn amlinellu’r amgylchiadau a wynebai’r Teulu Sanctaidd wrth iddynt ffoi i’r Aifft am noddfa.

Mae storïau fel hyn, sydd wrth galon y dystiolaeth feiblaidd, yn codi cwestiynau pwysig.
Sut y gellir gwneud lle [Luc 2:7] i’r rhai hynny sy’n ceisio noddfa yn ein plith? 

Sut y gallwch gynorthwyo pawb sydd mewn sefyllfaoedd tebyg i gael croeso a lletygarwch, diogelwch a noddfa yn eich cymuned neu eich cenedl chwi heddiw?




Mae’r storïau am Iesu a’r eglwys fore, yn Luc a Llyfr yr Actau, yn parhau â’r thema o daith; un stori allweddol yw cyfarfyddiad y disgyblion â’r Crist atgyfodedig sy’n cydgerdded â hwy fel “dieithryn” ar y ffordd i Emaus, a sut yr adnabuasant ef “ar doriad y bara” [Luc 24: 13-35]. Disgrifir Iesu’n aml fel dieithryn nas adwaenir [Ioan 1:10-11; 6:20; 8:14,25; 21:12; Luc 24:13-35].
Yn yr Adran hon yr ydym wedi ein hatgoffa’n hunain fod lletygarwch at ddieithryn, yn y bywyd ysbrydol Hebreig a Christnogol, yn gysylltiedig â chyfarfod â Duw [Genesis 18; Luc 24:13-35; Hebreaid 13:2].  











ADRAN DAU
CROESAWU’R DIEITHRYN
Darnau o’r Beibl i’w darllen at yr Adran hon:
Genesis 18: 1-8; Salm 23; Eseia 58:6-9; Luc 4: 18-19; Luc 10:25-37; Luc 14:15-23; Ioan 2:1-10; Ioan 6:1-13; Actau 2:43-46; Hebreaid 13:2; 1 Pedr 2:9-10
	Gweddi o fyfyrdod

Yr oedd Ffraid, santes o Iwerddon yn y bumed ganrif, yn enwog am ei lletygarwch. Priodolir y geiriau a ganlyn iddi:

Fe hoffwn lyn mawr o’r cwrw gorau i Frenin y Brenhinoedd;
Fe hoffwn fwrdd o’r danteithion gorau i deulu’r nef.
Gwneler y bwrdd o ffrwythau ffydd, a bydded yr ymborth yn gariad maddeugar.
Byddwn yn croesawu’r tlodion i’m gwledd, oherwydd plant Duw ydynt.
Byddwn yn croesawu’r cleifion i’m gwledd, oherwydd hwy yw llawenydd Duw.
Eistedded y tlodion gyda Iesu yn lle blaenaf, a dawnsied y cleifion gyda’r angylion.
Bendithied Duw y tlodion, y cleifion a’n holl ddynolryw.
Bendithied Duw ein bwyd a’n diod, a chofleidied ein cartrefi i gyd.





	Gwaith grŵp:
Darllenwch Genesis 18:1-8, a Luc 24:13-35 

Edrychwch ar ddarlun Rublev o’r Drindod Sanctaidd.
Mae eicon Rublev i’w weld yma:
https://www.google.com/search?q=rublev%27s+icon&ie=utf-8&oe=utf-8&aq=t&rls=org.mozilla:en-GB:official&client=firefox-a&channel=np&source=hp

Myfyriwch ar y lle canolog sydd i letygarwch mewn bywyd bob dydd.

Hebreaid 13:2 “Peidiwch ag anghofio lletygarwch, oherwydd trwyddo y mae rhai, heb wybod hynny, wedi rhoi llety i angylion.”

Pa bryd y bu hyn yn brofiad i chwi?

Yn ddeuoedd neu’n grwpiau bychain [dim mwy na phedwar ym mhob grŵp]soniwch am amser pan roddasoch letygarwch i ddieithryn, neu pan roddodd dieithryn letygarwch i chwi, ac yr oeddech yng nghwmni angylion “heb wybod hynny”.



Mae’r Ffydd Gristnogol wedi’i gwreiddio yn yr arfer o estyn lletygarwch. Bwrdd yw ei delwedd ganolog [Pohl, 1999]. Mae’r Bwrdd, y Cymun Bendigaid, a’r ymborth a rennir yma yn rhagflas o’r Wledd Nefol y mae Duw’n ei pharatoi i’r holl bobl. Duw yw’r Gwesteiwr yn y Wledd Nefol, lle y mae croeso i bawb a sedd i bawb, lle na chaeir neb allan ac y gweinir ar bawb a wahoddwyd yn bersonol, a’u trin â pharch ac urddas. Fe’n gelwir i ymarfer yr un lletygarwch ar y ddaear, ar batrwm lletygarwch y nefoedd.

Datguddir Teyrnas a theyrnasiad Duw fel gwledd y croesewir pawb iddi. Lletygarwch yw’r allwedd i ddehongli hyn. Mae hefyd yn lle da i gychwyn deialog â phobl o wahanol grefyddau a chredoau, oherwydd gwerthfawrogir lletygarwch ym mhob diwylliant. Mae lletygarwch yn datguddio calon Duw. Dyma’r fframwaith at ddehongli gweinidogaeth Crist. Dywedodd Iesu wrth ei ddilynwyr, “pryd bynnag y byddwch yn cyfarfod yn fy enw i, cymerwch fwyd i gofio amdanaf”. 

Ar ei orau, dengys y Cymun Bendigaid y byd newydd y gelwir ni i’w adeiladu. Gelwir pobl Dduw i adlewyrchu gras a haelioni Duw, i fabwysiadu agwedd o letygarwch ac i arlwyo bwrdd yn symbol o wledd Duw. Lletygarwch yw’r sylfaen i adeiladu cymuned ddynol. Ystyr trugaredd yw rhannu bara ag eraill.

Defnyddiodd Iesu stor’r Samariad Trugarog i ddysgu hyn. Yn y stori hon, dieithryn sy’n dangos y lletygarwch sy’n adlewyrchu gwir ffydd. Gorchymyn Iesu oedd “Dos, a gwna dithau yr un modd” [Luc 10: 37].

Yn y lletygarwch a estynnir yn stori’r Samariad Trugarog y gwelir orau beth yw ystyr “caru dy gymydog fel ti dy hun”.

Myn Iesu yn ei ddysgeidiaeth wasanaethu’r rhai hynny sydd â’r angen mwyaf. Ynddynt hwy, meddai, y byddai ei ddilynwyr yn gweld ei wyneb ef ac yn ei wasanaethu:
“Yn gymaint ag ichwi ei wneud i un o'r lleiaf o'r rhain, i mi y gwnaethoch' [Mathew 25: 40].

Mae’r aml bryd bwyd a rannodd Iesu’n  mynegi lletygarwch, yn enwedig i’r rhai hynny a ystyrid y lleiaf pwysig. Gelwir ei ddilynwyr i ymarfer lletygarwch.

Byddwn yn rhoi arweiniad pan fyddwn, yn unigolion a chymunedau, yn adlewyrchu ysbryd gwesteiwr sydd, fel Iesu, yn rhoi gwasanaeth a lletygarwch.

	
Gwaith grŵp: 

Myfyrdod personol neu mewn grŵp:

Rhestrwch bob pryd bwyd a rannodd Iesu â’r disgyblion ac eraill yn y pedair efengyl. 

Dyma restr enghreifftiol o’r Efengyl yn ôl Ioan:
Gwledd Briodas yng Nghana [Ioan 2], Porthi Pum Mil [Ioan 6], pryd bwyd gyda theulu [Ioan 12], y Swper Olaf [Ioan 13], Brecwast ar y Traeth [Ioan 21].

Yna rhestrwch:
1. Unrhyw ffactorau cyffredin
2. Y gwahanol leoliadau
3. Y gwahanol bobl a gymerodd ran
4. Y gwahanol bobl a gyfrannodd fwyd
5. Y rhinweddau croesawgar a ddangosodd Iesu ac y gofynnai amdanynt.

Yna, ystyriwch:
1. A oedd yr holl brydau bwyd hyn yn brydau bwyd sacramentaidd?
2. Pa oleuni pellach a rydd y prydau bwyd hyn ar eich dealltwriaeth o’r Swper Olaf/Bwrdd yr Arglwydd/yr Ewcharist?
3. Sut y mae’r prydau bwyd hyn yn adlewyrchu ar bob pryd bwyd?
4. Beth y maent yn ei ddysgu inni am letygarwch?



Crosawu’r dieithryn: persbectif beiblaidd
Yn y dyddiau hyn, pan gynghorir ni i ochel rhag dieithriaid, mae’n bwysig bod yn glir ynglŷn â’r hyn a olygir yma wrth y gorchymyn i “groesawu’r dieithryn”.

Darllenwch Bennod 13, ‘Welcome the Stranger’, yn Brueggemann, W. [1991] Interpretation and Obedience: From Faithful Reading to Faithful Living. Fortress Press, Minneapolis [tudalennau 290-310]. 

Mae Brueggemann yn cynnig y sylwadau a ganlyn:

Mewn byd o elyniaeth mae’r efengyl yn cynnig diwyllant amgen ac yn ein galw i estyn lletygarwch. 

Mae’r modd y strwythurir cymunedau yn rhoi pobl ar y tu mewn neu ar y tu allan, pobl fel ni a phobl sy’n wahanol i ni, pobl a gynhwysir a phobl a gaeir allan. 

Mae gan y sawl sydd ar y tu mewn fywyd a gofod, ac maent yn ddynol. Does gan y sawl sydd ar y tu allan na bywyd na gofod, ac fe all yr ystyrir hwy’n llai na dynol.

Mae rhai ysgolheigion beiblaidd yn cysylltu’r term “habiru” â’r gair “Hebrëwr”, ac yn ei ystyried yn gyfieithiad posibl o’r gair.

Gwreiddyn y gair “Hebrëwr” yw’r ferf “abar”, sy’n golygu “croesi drosodd”. Mae’r “Hebrëwr”, felly, yn un a ddadleolwyd ac a ddiwreiddiwyd ac sy’n croesi ffiniau i oroesi ac i chwilio am fywyd.

Daw Brueggemann i’r casgliad fod y bobl a ddaeth o’r diwedd yn “bobl Dduw” yn yr ysgrythurau Hebraeg ymhlith y rhai a ystyriai’r ymerodraethau – yr Aifft, er enghraifft – yn “ddieithriaid”, “pobl o’r tu allan”, “bygythiad”.  

Un o’r ffyrdd amlycaf o wahaniaethu rhwng pobl ar y tu mewn a phobl ar y tu allan yw ystyried cwestiynau’n ymwneud â bwyta a lletygarwch.

Er enghraifft, yn Genesis 43: 32, yn stori Joseff, darllenwn:
“Gosodwyd bwyd iddo ef ar wahân, ac iddynt hwy ar wahân, ac i'r Eifftiaid oedd yn bwyta gydag ef ar wahân; oherwydd ni allai'r Eifftiaid gydfwyta gyda'r Hebreaid, am fod hynny'n ffieidd-dra ganddynt”.

Adlewyrcha tystiolaeth y Beibl mai rhywun “o’r tu allan” yw’r “dieithryn”. Gall ddifwyno’r sawl sydd “o’r tu mewn” os bydd y ddau’n cydfwyta. Ond mae’r “dieithryn” yn croesi ffiniau i chwilio am ofod, diogelwch a bywyd. 

	Gwaith grŵp: 
Trafodaeth:

Beth sydd gan y sylw hwn i’w ddweud am rym defodol bwyd, y weithred seml o fwyta, a moesau bwrdd? Beth yw’r aniddigrwydd yn y sylw? A yw’r gair “ffieidd-dra” yn cyfleu’r syniad o ddeddfau purdeb ynglŷn â bwyd? A oes yna fwyd “glân” a bwyd “aflan”? 

Darllenwch Marc 7 ac Actau 10: 1-16 at fyfyrdod pellach.

Pa rai o’n harferion, yn cynnwys sut y byddwn yn creu “ein” cymuned/cynulleidfa, sy’n creu “pobl o’r tu mewn” a “phobl o’r tu allan”?

A oes yna bobl yr ydych yn anniddig i fwyta gyda hwy?

Beth sy’n peri i rai pobl fod yn anniddig ynglŷn â derbyn y Cymun Bendigaid?

Pa fath o letygarwch y gallwn ei roi i geisio adeiladu cymuned/cynulleidfa wir gynhwysol?




Mae Iesu’n torri trwy’r ffiniau sy’n gwahanu pwy neu beth sy’n lân ac aflan. Fe all mai ei weithred fwyaf chwyldroadol, ac fe’i beirniadwyd amdani, oedd bwyta gyda phobl a ystyrid  yn esgymun. Uniaethodd â’r bobl o’i gwmpas a oedd fwyaf ar y cyrion trwy rannu bwyd â hwy a chydfwyta â hwy. Cysylltodd â phobl twy rannu’r un bwrdd.

Gadawodd Iesu esiampl i’w ddilynwyr. Cadwodd fwrdd agored. Dylai ein buchedd ddangos lletygarwch a chefnogaeth, nid gelyniaeth ac ymraniadau. Mae rhannu bwyd a lletygarwch â’r bobl a drowyd fwyaf o’r neilltu yn weithred sanctaidd. Nid eich difwyno a wna lletygarwch, ond eich cyfannu.   

I’w ddilynwyr, Iesu yw’r Bugail Da [Ioan 10: 11-18]. Rhoddai ei weinidogaeth flaenoriaeth i’r rhai a ystyrid “y rhai lleiaf” [Mathew 25: 40], ac a drowyd o’r neilltu. Fe’i cynhwysodd ef hwy trwy gyd-fwyta â hwy. Cychwynnodd ei weinidogaeth trwy gyhoeddi cymuned newydd, Teyrnas Dduw, lle y cynhwysir y sawl a gaewyd allan [Luc 4: 18-27], ac yr estynnir lletygarwch o’r radd uchaf i bawb [Ioan 2:1-11].
Y mae cymunedau’n dal i greu pobl sydd ar y tu allan, pobl a ddadleolwyd, “dieithriaid”.

Dywedodd Iesu y byddai ei ddilynwyr yn ei weld a’i wasanaethu ef yn y bobl hynny a ystyrir “y rhai lleiaf”:

“Dewch, chwi sydd dan fendith fy Nhad, i etifeddu'r deyrnas a baratowyd ichwi er seiliad y byd. Oherwydd bûm yn newynog a rhoesoch fwyd imi, bûm yn sychedig a rhoesoch ddiod imi, bûm yn ddieithr a chymerasoch fi i'ch cartref; bûm yn noeth a rhoesoch ddillad amdanaf, bûm yn glaf ac ymwelsoch â mi, bûm yng ngharchar a daethoch ataf” [Mathew 25: 34-36]. 

Un o hoff storïau’r Testament Newydd yw’r stori am y disgyblion yn cyfarfod â’r Crist atgyfodedig mewn dieithryn ar bryd bwyd, a sut “yr oeddent wedi ei adnabod ef ar doriad y bara” [Luc 24: 13-35]. Pan fyddwn yn torri bara gydag eraill byddwn yn cwrdd â Duw.

Dyma ddoethineb brydferth yr efengyl. Y mae a wnelo Disgyblaeth Gristnogol â bod ar y ffordd, dilyn Crist, a chwrdd â Christ yn y dieithryn. Nid oes gan ddilynwyr Iesu unrhyw ddewis ond croesawu’r dieithryn, a rhannu lletygarwch ag ef.

Croeso: man cychwyn deialog rhyng-ffydd
Mae pob diwylliant a ffydd yn deall lletygarwch ac yn rhoi gwerth arno. 

Mae pob un o brif grefyddau’r byd yn dysgu lletygarwch; y Rheol Euraid, fel y gelwir hi, yw:

Gwnewch i eraill fel y byddech am iddynt hwy wneud i chwi.

Isod y mae darlleniadau a myfyrdodau byrion o wahanol grefyddau [rhannwyd rhai ohonynt gan ddilynwyr y crefyddau hyn mewn cyfarfod Dinas Noddfa yn Sheffield, 10/12/2007]:

Bahai:
“Byddwch yn garedig wrth ddieithriaid, helpwch hwy i deimlo’n gartrefol” [Abdu’l Baha].

Darllenwch fwy am hyn yma:
http://www.rt66.com/~kjherman/5To_Live_The_Life.htm
Bwdhaeth:

“O Wynfydedig Un, na fydded imi brofi’r llwyr ddeffroad os bydd wedi hynny yn fy Ngwlad Bur anffafrio neu ddifreinio bod dynol na defa nac unrhyw unigolyn ar sail lliw, prydferthwch cymharol nac unrhyw faen prawf arall, ac eithrio’r gwahaniaethu diniwed sy’n angenrheidiol i enwi a chadw cyfrif o bethau” [pedwerydd llw Dharmakara, o Sutra Mwyaf y Wlad Bur].

Darllenwch fwy am hyn yma:
 http://buddhaspace.blogspot.co.uk/2012/07/buddhism-by-Numeri-6-kinds-of.html
Cristnogaeth:
“Yn gymaint ag ichwi ei wneud i un o'r lleiaf o'r rhain, fy nghymrodyr, i mi y gwnaethoch” 
 [Iesu Grist, Mathew 25: 40]. Mae pob Eglwys yn arddangos arwydd y Groes, i’n hatgoffa y rhoddir y lle canolog ynddi i’r newyddion y datguddir Duw yn yr Un a wrthodwyd. 
Hindŵaeth:
Mae Duw’n preswylio ym mhob bod dynol. Felly, y mae croesawu dieithryn yn gyfystyr â chroesawu Duw. Dylid croesawu pawb â’r un parch ag a roddir i Dduw. 
Darllenwch fwy am hyn yma: 
http://www.lassiwithlavina.com/faith/hindu-hospitality-the-gods-amongst-us/html
Islam:
“Gwnewch ddaioni i’ch rhieni, aelodau’r teulu, plant amddifaid, y sawl sydd mewn angen, cymdogion agos, cymdogion sy’n ddieithriaid, y cydymaith wrth eich ochr, y teithiwr y cyfarfyddwch ag ef” [Y Cwrân, Surah 4, adnod 36].
Darllenwch fwy am hyn yma:
http://www.onislam.net/english/Darllenwching-islam/understanding-islam/ethics-and-values/460191-hospitality-in-islam-the-joy-of-honoring-others.html?Values=
Iddewiaeth:
“Yr ydych i garu’r dieithryn” [Deuteronomium 10: 19]. Nid ailadroddir yr un gorchymyn yn amlach na hwn.
Sikhiaeth:
Mae pob Gurdwara [teml] Sikhaidd yn arddangos y Nishan Sahib, arwydd gweladwy yn dynodi lle o addoliad a noddfa lle y croesewir pawb i addoli ac i dderbyn lletygarwch heb anffafrio neb. Mae pob Gurdwara yn ymarfer y Langar, cegin a phryd bwyd i bawb.

	Gwaith grŵp: 
Darllenwch Mathew 25:31-46.
Darllenwch y stori isod o’r ffydd Sikhaidd.

Mae yn y ddau ddarlleniad hyn ddeunydd at ddeialog ffrwythlon rhwng Cristnogion a Sikhiaid.

Ar adeg o wrthdaro rhwng Sikhiaid a Mwslimiaid, dywedir bod Bhai Gunnaya Ji, un o ddisgyblion y Gwrw Gobind Singh Ji ar faes y gad yn rhoi dŵr i bawb a’i mynnai, Sikh neu Fwslim.

Cwynodd llawer o Sikhiaid wrth y Gwrw Gobind Singh Ji am hyn. 
 
“Mae dy ddisgybl Gunnaya Ji yn rhoi dŵr i’r gelyn ac yn ei adfywio,” meddent.

Galwodd y Gwrw Bhai Gunnaya Ji ato a gofyn iddo, “Pam yr wyt ti’n rhoi dŵr i’r gelyn?”

Atebodd Bhai Gunnaya Ji, “Ni roddais i ddŵr i unrhyw elyn. Ar wahân i’th wyneb di, nid wyf fi’n gweld neb. A phan fyddi di’n gofyn imi am ddŵr, byddaf yn ei roi”.

Gwnaeth y disgybl y fath argraff ar y Gwrw fel y cofleidiodd ef, curo’i gefn a dweud, “Gwyn dy fyd, a gwyn ei fyd dy wasanaeth. Cymer yr eli a’r rhwymyn hwn. Wrth estyn y dŵr, dyro hefyd yr eli a’r rhwymyn hwn ar y rhai a anafwyd.”

Rhoddodd y Gwrw dywel iddo hefyd, a dweud, “Â’r tywel hwn sych wynebau’r rhai a glwyfwyd ... Yr wyt wedi f’anrhydeddu â’th Roopa Seva [Delw-wasanaeth}”.



Yn yr Adran hon yr ydym wedi ein hatgoffa’n hunain fod lletygarwch yn datguddio calon Duw ac yn fframwaith i weinidogaeth Crist, a’i fod felly wrth graidd ystyr bod yn Eglwys. 













ADRAN TRI
CROESAWU’R DIEITHRYN: RHODD AC ACHUBIAETH
Darnau o’r Beibl i’w darllen at yr Adran hon:
Eseia 53; Luc 24:13-35
Y rhoddion a’r ymgyfoethogi a ddaw pan groesewir y dieithryn
	Trafodaeth grŵp:
Mae addewid yn yr ysgrythur mai trwy bobl sy’n siarad iaith estron y bydd Duw’n llefaru  [Eseia 28;9-11]. 
Beth yw eich profiad chwi o hyn?
Cysylltwch â mudiad Ffoaduriaid i wahodd siaradwr o wlad arall i ddod i rannu ei stori â chwi neu â’ch grŵp.
I beth y mae Duw’n ein galw trwy brofiadau a lleisiau pobl sy’n siarad iaith wahanol inni?


Daw’r “dieithryn” sy’n ymuno â chymuned newydd â dirnadaethau newydd, nid yn lleiaf sut beth yw bod yn esgymun a chlwyfus, i leferydd cyhoeddus y gymuned. Mae hyn yn cynnwys: 
1. Doethineb gwrando, clywed ac ymateb [Exodus 2: 23-25; 3: 8 lle y darllenwn am Dduw yn “clywed” ac yn cymryd sylw o boen yr Hebreaid yn yr Aifft, ac yn dod “i’w gwaredu”].
1. Y profiad a’r doethineb o groesawu newydd-ddyfodiaid a’u cynnwys mewn statws newydd. Gall y “dieithryn” ddatguddio wyneb Crist [Mathew 25: 35-40]. Gall hyn ddatblygu i’r ddealltwriaeth: “A chwi gynt heb fod yn bobl, yr ydych yn awr yn bobl Dduw; a chwi gynt heb dderbyn trugaredd, yr ydych yn awr yn rhai a dderbyniodd drugaredd” [1 Peter 2: 9-10].
Mae tystiolaeth y Beibl yn mynnu bod y bobl a fu gynt yn esgymun yn cael eu hymgorffori yn y gymuned newydd, nid yn ddieithriaid mwyach, ond yn gyd-bererinion, gyda gobeithion a phosibiliadau sy’n trosesgyn ffiniau dynol:

1. Deuant â’u breuddwyd am fyd newydd, cyfamod newydd [Jeremeia 31: 31-34], Dinas newydd: “ Oherwydd nid oes dinas barhaus gennym yma; ceisio yr ydym, yn hytrach, y ddinas sydd i ddod” [Hebreaid 13:14].
1. Deuant â her i fyw yn ôl moeseg newydd, yn fwyaf penodol: “ Yr ydych i garu'r dieithryn, gan ichwi fod yn ddieithriaid yng ngwlad yr Aifft” [Deuteronomium 10: 19]. Nid oes yr un gorchymyn beiblaidd a gaiff ei ailadrodd mor aml.
1. Mae’r proffwydi’n pregethu’r alwad hon i fod yn drugarog ac yn gynhwysol, ac yn beirniadu anghyfiawnder [Eseia 58:6-9; Micha 6:8]. 
· Y maent yn parhau â’u gweddïau i wneud yn hyglyw gwynion a phrotestiadau’r bobl [y Salmau].  
· Gallant ddatguddio inni wyneb Crist wrth inni sgwrsio a gwrando, a rhannu bara â’ n gilydd [Luc 24:13-35].

Yn Eseciel 34 beirniedir yn llym awdurdodau’r llywodraeth, neu’r Bugeiliaid, sy’n elwa ar bobl yn ddidrugaredd. Edrychir ymlaen at drefn newydd lle y bydd Duw yn Fugail:

“Byddaf fi fy hun yn bugeilio fy nefaid ... Byddaf yn ceisio'r ddafad golledig ac yn dychwelyd y wasgaredig; byddaf yn rhwymo'r ddolurus ac yn cryfhau'r wan. Ond byddaf yn difa'r fras a'r gref; byddaf yn eu bugeilio â chyfiawnder” [Eseciel 34:15-16].

	Gwaith grŵp: 
Pwy yw’r “dieithryn” yn eich cyd-destun chwi?
Sut y bendithir ac y cyfoethogir chwi, eich cymuned a’ch cenedl gan y “dieithryn”?
Chwiliwch am bobl a ddaeth i’r DG yn ffoaduriaid, ac a wnaeth gyfraniad aruthrol i’n cyfoethogi i gyd. Mae enghreifftiau i’w gweld yma:
 http://www.unhcr.org.uk/news-and-views/news-list/news-detail/article/london-celebrates-the-outstanding-contributions-of-extraordinary-refugee-women.html



Rhodd achubol yn nioddefaint y dieithryn
Daw’r rhan fwyaf o ffoaduriaid a cheiswyr noddfa o sefyllfaoedd o boen a dioddefaint. Ni allwn anwybyddu’r boen hon. Mae llawer o’r rhai sy’n dioddef fel hyn yn gweld ystyr ym mhrofiad Iesu Grist o gael ei wrthod, ei wneud i ddioddef a’i groeshoelio, ac yn uniaethu ag ef. Adlewyrcha’r Beibl storïau a phrofiadau pobl deithiol sy’n ymgymryd â siwrneiau anodd. Mae eu gobaith mewn Meseia clwyfus.
Yn Eseia 53 y mae cydnabyddiaeth wylaidd o’r “gwas dioddefus”: 
· a gystuddir ac sy’n gynefin â dolur 
· a ddiystyrir yn llwyr
· ac a ddygir ymaith trwy ystumio cyfiawnder.

Ond trwy “ddoluriau” a “chleisiau” y gwas dioddefus “y cawsom ni iachâd”.

Yn y Testament Newydd mae Iesu Grist yn ymgorffori’r gwas dioddefus. O’i blentyndod hyd ei groeshoeliad, bu’n fregus a gwrthodedig, a phrofodd erledigaeth a dioddefaint. Mewn sawl ffordd, yr oedd yn ddieithryn yn ei gymuned ei hun. Nid oedd hyd yn oed ei ddisgyblion yn ei ddeall na’i adnabod bob amser. Fe’i harestiwyd er nad oedd wedi cyflawni’r un drosedd. “Cododd rhai a chamdystio yn ei erbyn” [Marc 14:57]. Fe’i carcharwyd a’i arteithio, a’i groeshoelio y tu allan i furiau’r Ddinas, y gydnabyddiaeth eithaf y diffinnir y gymuned ddynol gan bwy sydd “i mewn” a phwy sydd “y tu allan”. Fe’i bradychwyd a’i wadu; trodd ei gyfeillion gorau eu cefn arno. Dyna a’i brifodd fwyaf. Fe’i hoeliwyd ar groes.

Roedd disgyblion a dilynwyr cynharaf Crist yn ei weld fel y “gwas dioddefus” a gymerodd arno’i hun, wrth iddo hongian ar y groes, holl boen a phwysau pechod dynolryw. 

Y ddirnadaeth a’r gwirionedd a gyhoeddir yn y dystiolaeth feiblaidd hon yw mai trwy ddioddefaint achubol y daw gwaredigaeth a rhyddhad [Luc 24:26]. Mae croeshoeliad Crist yn cyhoeddi bod Duw gyda ni yn ein poenau a’n trychinebau dynol, a’i fod yn rhoi gobaith inni hyd yn oed yn y profiadau erchyllaf. Mae’n cyhoeddi dyfnder presenoldeb a chariad Duw, mae’n ein hatgoffa nad oes dim byd gwerth chweil heb gost, ac mae’n mynnu bod gobaith. Mae’r atgyfodiad yn cyhoeddi nad oes byth wal ddiadlam. Mae yna bob amser boen, a phob amser obaith. Yng ngeiriau’r Llythyr at y Rhufeiniaid 5:20, “lle'r amlhaodd pechod, daeth gorlif helaethach o ras”.

Nid o groeshoeliad i groeshoeliad yr â’r efengyl, ond o groeshoeliad i atgyfodiad.

Byddwn yn tystiolaethu i’r gwirionedd hwn pan fyddwn yn gweld dioddefaint ac anghyfiawnder ac yn eu cydnabod a’u teimlo, eu gwrthwynebu a’u herio, a cheisio’u dileu a’u gwaredu. Ni allwn fyw’r efengyl a chaniatáu i bobl fynd o artaith i artaith, o ddigartrefedd i ddigartrefedd, o erledigaeth i garchar.

Gelwir ni i ymarfer yr efengyl trwy wrando ar y storïau o boen a dioddefaint sydd gan ffoaduriaid a’r sawl sy’n ceisio noddfa, rhoi sylw iddynt, uniaethu â hwy. Dangosant bwysau pechod y byd pan fo hunanoldeb yn ein gwneud yn ddihidio o ddiogelwch pobl eraill.   

Wrth weithio gyda phobl sy’n glwyfus o ganlyniad i ryfel, newyn, tlodi ac erledigaeth, byddwn yn cynnal gyda’n gilydd bwysau pechod; yn cydymdrechu dros gyfiawnder ac yn ceisio rhyddid i bawb. Byddwn felly’n cymryd rhan yng ngwaith grasol ac achubol Duw, ac yn dod o hyd i obaith ac ystyr yn “yr Oen sy’n dwyn ymaith bechod y byd” [Ioan 1:29].

Mae ffoaduriaid a’r sawl sy’n ceisio noddfa yn ein plith yn negeswyr a thystion i Dduw. Bu Cyrus y Persiad, un a oedd y tu allan i Gymdeithas y Cyfamod, yn offeryn rhyddhad Duw [Eseia 44: 28-45:1]. Mae addewid yn yr Ysgrythur mai trwy bobl sy’n siarad iaith estron y bydd Duw’n llefaru  [Eseia 28: 9-11]. 

Yn yr Adran hon yr ydym wedi ein hatgoffa’n hunain nad baich ar ein hadnoddau yw’r sawl a ddaw i fyw yn ein plith, ond eu bod yn hytrach yn ein cyfoethogi; negeswyr Duw ydynt, yn datguddio inni bwysau pechod y byd.   




ADRAN PEDWAR
DINAS NODDFA: LLEOEDD O GROESO A LLETYGARWCH  
Darnau o’r Beibl i’w darllen at yr Adran hon:
Lefiticus 19:34; Numeri 35:6-15; Deuteronomium 4:41-43; Josua 20:1-9; Mathew 35:31-46
	Ymarfer syml y gellir ei ddefnyddio i gyflwyno thema noddfa i grwpiau [dau/tri munud]
Gwahoddwch y gynulleidfa/grŵp/gwrandawyr i eistedd yn gyffyrddus yn agos at ei gilydd. 
Gwahoddwch hwy i afael yn llaw’r person/au nesaf atynt, ac i godi eu dwylo, yn ôl eu gallu.
Gofynnwch iddynt ddisgrifio’r siâp y mae hynny’n ei lunio.
Fe all y dywedant: Bwa, To, Coron etc.
Y pwynt i’w wneud yw bod y siâp yn debyg i do tŷ syml neu loches. Bydd yn debyg hefyd i grud y geni.
Ystyr Noddfa yw dod o hyd i loches yn ein gilydd, a rhoi lloches i eraill.
Fel y dywed y ddihareb Wyddeleg: 
Is ar scath a cheile a mhaireann na daoine. [Yng nghysgod ei gilydd y mae pobl yn byw].
Os bydd eich cynulleidfa/grŵp/gwrandawyr yn teimlo’n annifyr ynglŷn â dal dwylo, ceisiwch ddangos copi o logo Dinas Noddfa. Fe’i cewch yma:
http://www.cityofsanctuary.org/
Gallwch esbonio bod y logo’n dathlu perthynas pobl â’i gilydd a gwerth cwmnïaeth, ac mai’r wir noddfa yw’r lloches a’r cyfeillgarwch y mae pobl yn eu rhoi i’w gilydd.
Fel arall, neu’n ychwanegol, gallwch ddangos llun o forthwyl drws Noddfa Eglwys Gadeiriol Durham, a sôn yn fyr amdano. Fe gewch lun ohono yma: https://www.durhamworldheritagesite.com/architecture/cathedral/intro/sanctuary-knocker 



Gwerthfawrogir y syniad o Noddfa a lletygarwch ym mhob crefydd a diwylliant. Anghyflawn yw cymod a chydlyniad cymunedol heb gyfannu’r holl bobl, ac yn enwedig y sawl y mae’r perygl mwyaf i’w bywydau [yn cynnwys plant, merched, pobl hŷn, pobl a fasnachwyd, ffoaduriaid a’r sawl sy’n ceisio noddfa]. 
	
Mae pobl yn gyfarwydd â’r syniad o roi lloches a noddfa i anifeiliaid sy’n dioddef – asynnod, adar, cŵn, cathod ac anifeiliaid eraill – sy’n beth da a gwerth chweil.  
Ond beth am noddfa i bobl glwyfus?

Mae’r Beibl yn cynnwys y gorchymyn i “garu dy gymydog fel ti dy hun”.

Ac eto, fe nodwyd [Sacks, 2002] mai dim ond unwaith yn yr holl Ysgrythurau Hebraeg yr ymddengys y gorchymyn hwn [Lefiticus 19:18]. Mae’r Ysgrythurau Hebraeg yn herio pobl i “garu’r dieithryn” ddim llai na 37 o weithiau. Does yr un gorchymyn a ailadroddir mor aml.  

Mae cymydog yn rhywbeth tebyg i ni. Mae dieithryn, fel y nodir uchod, yn rhywun hollol wahanol. Mae’r Beibl yn ein herio i garu’r dieithryn, i sicrhau nad yw’n teimlo’n ddieithryn ddim mwy. 

Fe’n hatgoffa Sacks [2002] ni ein bod, yn ôl y Beibl, yn cwrdd â Duw yn wyneb y dieithryn.
Dinasoedd Noddfa
Mae’r cysyniad o Noddfa yn filoedd o flynyddoedd oed, a’i wreiddiau yn y Beibl. Mae’n cynnwys doethineb Hebreig o gyfnod y “llygad am lygad a dant am ddant”. Dyma’r côd a sefydlodd yr hyn a elwir yn awr yn “rheol cymesuredd” yn y syniad o Ryfel Cyfiawn. 

Cynhwysodd yr Hebreaid y cysyniad o Noddfa yng nghyfreithiau eu cymdeithas newydd. Yn ôl deddfwriaeth a draethir yn Llyfr Numeri 35:6-34 [hefyd Josua 20:1-9; Deuteronomium 4:41-43], sefydlwyd chwe “dinas noddfa” 

Roedd y dinasoedd hyn i roi lloches neu noddfa i bawb, gan gynnwys estron a gyhuddid o ddynladdiad, a thrwy hynny atal y defnydd awtomatig o ddialedd fel dull garw ac annheg o sicrhau cyfiawnder, “cyn iddo sefyll ei brawf o flaen y cynulliad” [Numeri 35:12].

Roedd y “dinasoedd noddfa” yno i amddiffyn pobl yr oedd eu bywyd mewn perygl. Eu pwrpas yn y traddodiad Hebreig oedd nid osgoi’r gyfraith ond atal dialedd.

Dysgai’r Rabïiaid fod y ffyrdd i’r dinasoedd i’w cadw mewn cyflwr da, gydag arwyddbyst clir, fel y gallai’r ffoadur ddianc yn rhwydd rhag y dialydd gwaed a chael diogelwch.

Mynegiant cyfoes o’r hen syniad hwn yw Dinas Noddfa. Mae’n symud y syniad ymlaen i estyn diogelwch a lletygarwch i bobl fregus, er enghraifft Ceiswyr Lloches nad ydynt yn droseddwyr, plant y mae eu bywyd mewn perygl, pobl sy’n dioddef trais yn y cartref a phobl hŷn sy’n dioddef amarch.
Noddfa a’r Eglwysi
Mor gynnar â’r flwyddyn 600 OC roedd gan bob eglwys yn Lloegr hawl gyffredinol i roi noddfa. Daliai rhai Dinasoedd statws Noddfa trwy Siarter Frenhinol.

Roedd noddfa i’w chael yn eglwysi Battle, Beverley, Colchester, Durham, Hexham, Norwich, Ripon, Southampton, Wells, Caerwynt, Westminster a Chaerefrog. Cynigient amddiffyniad i ddyledwyr a throseddwyr. Cyfyngid y noddfa i’r eglwys ei hun a’i chyffiniau. Weithiau fe’i hestynnid i ardal ehangach. Er enghraifft, yn Beverley, Hexham a Ripon, roedd ffiniau’r noddfa o fewn cylch milltir o’r eglwys. Nodid y ffiniau gan “groesau noddfa”, y mae rhai ohonynt i’w gweld o hyd. 

Yn Eglwys Gadeiriol Beverley, rhoddid noddfa am fis. Yna, roedd yn rhaid i’r ffoadur adael. Gallai ddychwelyd am fis arall os oedd ei fywyd mewn perygl, ond byddai’n rhaid iddo adael ar ôl 30 diwrnod. Os deuai’n ôl y trydydd tro, estynnid iddo noddfa barhaol.

Mae gan Eglwys Gadeiriol Durham forthwyl drws Noddfa. Byddai’r sawl a oedd yn ceisio noddfa’n curo’r morthwyl i gael mynediad. Mae’r morthwyl yn dal ar ddrws y Gadeirlan.

Erbyn cyfnod y Diwygiad Protestannaidd daethai anfri ar y cysyniad o noddfa. Dan deyrnasiad Harri VIII, gostyngwyd nifer y Noddfeydd i saith. Yn 1623 diddymwyd yr hawl gyffredinol i noddfa trwy ddeddf statudol.

Ailymddangosodd y cysyniad yn yr ugeinfed ganrif, yn gyntaf yn El Salvador, fel dull o amddiffyn pobl rhag gweithgareddau’r “sgwadiau marwolaeth”. Câi pobl noddfa mewn eglwysi. Oddi yno, fe’i codwyd gan Unol Daleithiau’r America, pan roddodd eglwysi noddfa i bobl o Guatamala ac El Salvador y gwrthodwyd iddynt le a lloches.

Bu noddfeydd mewn eglwysi yn yr Almaen, y Swistir, Denmarc a Sweden, yn ogystal ag ym Mhrydain.

Mae noddfa a lletygarwch wrth galon yr hen ysbrydolrwydd Gwyddelig a Cheltaidd. Yn Nendrum, er enghraifft, ar lan Llyn Strangford, y mae adfeilion hen fynachlog a sefydlwyd yn y bumed ganrif gan y sant Caolan. Oddi mewn i’w muriau y mae man amlwg lle yr estynnid noddfa i bobl a oedd yn dianc rhag trais, ac yr oedd eu bywyd mewn perygl. Ym Mynachlog Glendalough yn Swydd Wicklow, gallwch o hyd weld a chyffwrdd â’r Groes Noddfa. Cyfeiria’r ymadrodd Gwyddeleg An Tearmann  at ofod o amgylch eglwysi a mynachlogydd a oedd i fod yn rhydd o bob gwrthdaro gwleidyddol, crefyddol a ffiwdal, a lle y gallai pobl gael noddfa a bod yn ddiogel. Y mae o hyd yn Iwerddon bentrefi a elwir An Tearmann.

Mae yn y geiriau hyn o Iwerddon hen adlwyrchiad o letygarwch
“Gwelsom ddieithryn ddoe.
Rhoddasom fwyd yn y lle bwyta,
Diod yn y lle yfed,
Cerddoriaeth yn y lle gwrando,
Ac yn Enw cysegredig y Duw triunol,
Bendithiodd yntau ni a’n tŷ,
Ein gwartheg a’n hanwyliaid.
Fel y dywed yr Ehedydd yn ei chân,
Mae Crist yn aml, aml
Dan gochl y dieithryn.”



Dinas Noddfa heddiw

Mae Dinas Noddfa yn fudiad sy’n tyfu ym Mhrydain ac Iwerddon, a’i fryd ar greu diwylliant o groeso a lletygarwch, yn arbennig, ond nid yn unig, i bobl sy’n ceisio noddfa yn ein plith.  

Mudiad llawr gwlad ydyw, yn cael ei arwain gan y gymuned, a’i nod yw creu rhwydwaith o leoedd a phobl ledled Prydain ac Iwerddon a fydd, er enghraifft, yn gwneud eu gorau i gynnwys ceiswyr lloches a ffoaduriaid, a phob pobl fregus, ym mywyd eu cymuned.

Sefydlwyd Dinas Noddfa yn Sheffield yn 2005. Cyhoeddwyd Sheffield yn Ddinas Noddfa yn 2007. Erbyn hyn y mae gan dros 30 o ddinasoedd a threfi ym Mhrydain ac Iwerddon weithgor yn gweithio ar y weledigaeth o fod yn Ddinas Noddfa. Y nod yw gwneud y ddinas neu’r dref yn lle a fydd yn ymfalchïo yn y croeso a’r lletygarwch y mae’n eu hestyn i bawb y mae arnynt angen diogelwch, gan alluogi pob preswylydd i gyfrannu’n llawn ac yn gadarnhaol at fywyd y gymuned leol.

Nid lle yw Dinas Noddfa lle y mae popeth yn dda, ond lle y mae llawer o fudiadau ac unigolion ynddo yn gweithio â chydweledigaeth o ddinas sy’n estyn croeso, lletygarwch a diogelwch i bawb, yn enwedig y rhai hynny y mae eu bywyd mewn perygl, dinas y gallant fod yn falch o fyw ynddi. Y mae’n lle:
· Y gwerthfawrogir sgiliau a diwylliannau pobl sy’n ceisio noddfa, y gwneir ymdrech i’w cynnwys yn y gymuned leol ac y gallant wneud cyfraniad cadarnhaol at fywyd y ddinas
· Y mae Grwpiau Ieuenctid a Grwpiau Cymunedol, Canolfannau Addoli, Llywodraeth Leol, y cyfryngau, Busnes, Ysgolion, Colegau, Prifysgolion a Chanofannau Iechyd wedi cydymrwymo i gynnig noddfa, fel bod pobl leol yn gweld hynny’n rhan o hunaniaeth y ddinas
· Y gall pobl sy’n chwilio am noddfa greu perthynas yn hawdd â’r bobl leol, fel cymdogion, cyfeillion a chydweithwyr.

Trwy greu gweledigaeth o’r fath, a gweithio drosti, gall pobl ddangos dyhead i lunio agwedd fwy cyfiawn a dyngarol at bobl sy’n ceisio noddfa yn ein plith.

Golyga gweithio tuag at Ddinas Noddfa lunio cydweledigaeth, a darparu uchelgais a nod cadarnhaol a chyffredinol i amrywiaeth o fudiadau, grwpiau ac unigolion. Mae llawer o bobl yn gyfarwydd â’r gydnabyddiaeth “Dinas Masnach Deg” a roddir pan fydd nifer o fudiadau’n cytuno i brynu a gwerthu a gweini nwyddau Masnach Deg. Yn yr un modd, y mae gan Dinas Noddfa amcanion clir, ac fe’i cydnabyddir pan arwydda nifer sylweddol o fudiadau lleol eu bod yn cefnogi’r cynllun, yn cytuno i estyn croeso, lletygarwch a diogelwch, ac yn ymrwymo i geisio ychwaneg o gefnogaeth i’r syniad er mwyn dylanwadu o dipyn i beth ar y ddinas gyfan. Nid yw derbyn cydnabyddiaeth fel Dinas Noddfa’n ddim ond arwydd ar daith sy’n mynd rhagddi. Golyga gyrraedd man lle y mae nifer fawr o fudiadau ac unigolion wedi ymrwymo i weithio o blaid cydweledigaeth o ddinas/tref/ a fydd yn croesawu ac yn  gwerthfawrogi pawb, lle y bydd pawb yn gydradd, a lle y caiff pawb noddfa a diogelwch. 

Adeilada Dinas Noddfa ar hanes ac ysbrydolrwydd y noddfa. Wrth ddefnyddio’r ymadrodd cyfoes “dinasoedd noddfa”, mae’n symud y syniad ymlaen i weledigaeth o gymunedau lleol a mudiadau’n cydweithio i herio sectyddiaeth, hiliaeth, casineb a rhagfarn ac i adeiladu diwylliant o groeso, lletygarwch a diogelwch i bob preswylydd. Does neb yn ddiogel nes bod pawb yn ddiogel. Mae’n cydnabod na chyflawnir y gwaith o gymodi a gwneud heddwch nes gwreiddio pob un o’i phreswylwyr yng nghymdeithas y ddinas. Mae’n llunio darlun positif o’r Ddinas. Gellir cymhwyso’r weledigaeth i sawl cyd-destun gwahanol. Does dim rhaid ei gyfyngu i ddinasoedd. Gweler gwefan Dinas Noddfa am syniadau. 

Mynegiant cyfoes o hen draddodiad yw Dinas Noddfa. Fel yn y gorffennol, y mae a wnelo â chwrteisi, ag ymddwyn yn dda at eraill gyda chroeso a lletygarwch, a bod yn bobl ddiogel i fod gyda hwy. Mae cwrteisi’n rhagflaenu cyfraith. Dim ond pan fetha cwrteisi y mae’n rhaid inni lunio cyfreithiau i ddarparu amddiffyniad. Sefydlwyd y “dinasoedd noddfa” gwreiddiol i annog cwrteisi tra oedd pobl yn disgwyl i’r gyfraith weithredu.  

Mae pobl yr Ynysoedd hyn wedi manteisio ar letygarwch cenhedloedd a phobloedd eraill wrth deithio dramor, ac yn dal i wneud hynny.

Mae rheidrwydd dynol, cyfreithiol, moesol ac ysbrydol arnom oll i roi diogelwch a noddfa i’n gilydd, ac yn enwedig i’r rhai hynny y mae eu bywyd mewn perygl. Mae hyn yn bwysig ac yn fater o frys yn ein dyddiau ni o elyniaeth agored a chasineb, yn enwedig at bobl o wledydd eraill sy’n chwilio am ddiogelwch a noddfa yn ein plith.

	Gwaith grŵp: 
Beth y mae eich cynulleidfa yn ei wneud i roi terfyn ar elyniaeth ac i adeiladu cymunedau cytûn a lletygar sy’n croesawu ac yn gwerthfawrogi pawb, a lle y mae pawb yn gydradd, yn cael noddfa ac yn ddiogel?

Ystyriwch weithio i wneud eich dinas, tref, pentref, eglwys, ysgol, coleg, prifysgol, clwb neu weithle yn Noddfa ymrwymedig i adeiladu diwylliant o groeso a lletygarwch, yn enwedig i’r sawl sydd â mwyaf o angen ac yn y perygl mwyaf. 

Gweler gwefan Dinas Noddfa am syniadau.

Gweler yr arweiniad yn Barnett, C., Bhogal, I. 2010 [ail argraffiad]. Building A City of Sanctuary: A Practical Handbook With Inspiring Examples, Plug and Tap, Ripon




Byddwch yn noddfa i chwi eich hun, ac i eraill
Gallwn fod yn ddieithriaid i ni ein hunain.
Croesawch y dieithryn ynoch chwi eich hun. Peidiwch â’i “ormesu”. Dyna’r cam cyntaf i’w groesawu. 

Yr wyt i garu dy gymydog fel ti dy hun [Lefiticus 19: 18].
Yr wyt i garu’r estron fel ti dy hun’ [Lefiticus 19:34].
	
Myfyrdod Personol:

Ym mha ffyrdd yr ydych yn ddieithryn i chwi eich hun? Ystyriwch eich hunan fel dieithryn. Gall y cyfarwydd fod yn ddieithr.

Dychmygwch eich bod yn dod atoch eich hun fel dieithryn [Luc 15: 17].

Ymhle yr ydych yn dirnad llaw Duw neu wyneb Crist yn y dieithryn hwn?

Sut y byddech yn eich croesawu eich hun?

Pa letygarwch a diogelwch y gallwch eu cynnig i chwi eich hun?





Gwnewch ofod i chwi eich hun, a chaniatewch ofod i eraill.

Byddwch yn berson diogel i chwi eich hun, a diogel i eraill fod gyda chwi.

Byddwch yn noddfa i chwi eich hun, ac yn noddfa i  eraill.

Rhowch sylw i chwi eich hun ac i’ch corff.

Mae eich corff yn Deml i Dduw. Y mae’n gysegredig.

Isod y mae rhai pwyntiau i’w hystyried a myfyrio arnynt. Fe’u paratowyd gan aelod o grŵp Dinas Noddfa Belfast.

	NODDFA I CHWI EICH HUN
	NODDFA I ERAILL

	Gadewch i chwi eich hun FOD
Derbyniwch eich hun fel yr ydych – gwaith ar y gweill
	Gadewch i eraill FOD
Derbyniwch eraill fel y maent – gwaith ar y gweill

	Trugarog atoch eich hun
	Trugarog at eraill

	Maddau i chwi eich hun
	Maddau i eraill

	Peidio â’ch barnu eich hun
	Peidio â barnu eraill

	Rhagdybio i chwi wneud eich gorau
Peidio â’ch beio eich hun
	Rhagdybio i eraill wneud eu gorau
Peidio â beio eraill

	Ymddiried yn eich gallu i wella, dysgu a thyfu
	Ymddiried yng ngallu eraill i wella, dysgu a thyfu

	Amyneddgar, di-frys, tawel
	Amyneddgar, di-frys, tawel

	Myfyrgar – sylwi a gwrando arnoch eich hun
	Gweithredol – rhoi sylw i eraill a gwrando arnynt

	Rhoi eich hunan yng nghanol bywyd (y gwrthwyneb i fod yn anhunangar]
	Annog eraill i nodi eu hanghenion eu hunain a rhoi sylw iddynt

	Hyrwyddo hunan-les a’i amddiffyn
	Parchu gwahaniaeth

	Cydnabod nad oes neb arall yn gyfrifol am eich hapusrwydd
	Diduedd – heb agenda

	Adferol – gwneud amser am egwyl, ni waeth pa mor fyr, yn eich noddfa eich hun
	Adferol – gwahodd eraill i gymryd egwyl, ni waeth pa mor fyr, yn eu noddfa eu hunain

	Dymuniad yn ysgogiad – nid rheidrwydd nac euogrwydd na cheisio osgoi euogrwydd
	Dymuniad yn ysgogiad – nid rheidrwydd nac euogrwydd na cheisio osgoi euogrwydd



	 Beth y gallwch ei wneud. Gweithredu cadarnhaol gan grwpiau ac unigolion:

Ystyriwch weithio i wneud eich dinas, tref, pentref, eglwys, ysgol, coleg, prifysgol, clwb neu weithle yn Noddfa ymrwymedig i adeiladu diwylliant o groeso a lletygarwch, yn enwedig i’r sawl sydd â mwyaf o angen ac yn y perygl mwyaf. 
 
Gwnewch bopeth a allwch i roi terfyn ar gasineb a gelyniaeth, ac i adeiladu cymunedau cytûn a lletygar sy’n croesawu ac yn gwerthfawrogi pawb, a lle y mae pawb yn gydradd, yn cael noddfa ac yn ddiogel.

Gwnewch beth a allwch. Ewch i wefan Dinas Noddfa am syniadau ac ystyriwch y canlynol:
· Ymunwch â grŵp Dinas Noddfa cyfagos. Arwyddwch eich cefnogaeth. Trefnwch i’ch Eglwys/Grŵp arwyddo eu cefnogaeth.
· Datblygwch awyrgylch croesawgar, lletygar, cynhwysol yn eich Eglwys/Grŵp.
· Cofiwch bobl ddigartref, pobl sy’n ceisio lloches, ffoaduriaid, cymunedau teithiol a’r rhai sy’n ceisio noddfa yn ein plith, a byddwch yn gyfeillion iddynt. 
· Gwahoddwch bobl sy’n ceisio lloches i’ch addoldy.
· Gwahoddwch ffoaduriaid/pobl sy’n ceisio noddfa i annerch eich grŵp /cynulleidfa.
· Peidiwch byth â mynd heibio i werthwyr Big Issue heb eu cydnabod, hyd yn oed os nad ydych yn prynu copi.
· Cyfarchwch bobl â gwên.
· Cofiwch am bobl sy’n byw mewn cymunedau rhanedig sy’n dyheu am gyfanrwydd a diogelwch, a chefnogwch fudiadau sy’n gweithio at gyfannu.
· Agorwch eich cartrefi i “ddieithriaid” sy’n ceisio noddfa ... gwahoddwch hwy am bryd o fwyd ... ewch allan o’ch ffordd i’w croesawu a’u cynnwys yn eich cymuned addoli.
· Gweithiwch i wneud eich cymuned addoli yn un sy’n gwbl gynhwysol a chysurus ag amrywiaeth ... ac i hyrwyddo diwinyddiaeth ac astudiaethau beiblaidd cynhwysol. 
· Gwrandewch, yn wyliadwrus ac angerddol, ar y rhai sy’n teimlo’n fwyaf diymgeledd, wedi eu cau allan ac mewn perygl, a gwnewch bopeth a allwch i adeiladu gofod a fydd yn noddfa ddiogel a chynhwysol ... yn eich cartref eich hun, mewn cartrefi gofal a chartrefi preswyl, mewn cynulleidfaoedd, clybiau a chymunedau lleol.
· Cymerwch ran yn Wythnos y Ffoaduriaid.
· Gwirfoddolwch i weithio gydag un o’r llu mudiadau sy’n rhoi croeso a chefnogaeth i bobl sy’n ceisio noddfa.
· Darllenwch lyfrau fel Refugee Boy, neu Two Caravans [manylion isod].
· Dysgwch gyfarch pobl o wlad arall yn eu hiaith eu hun.
· Rhestrwch bum rhagfarn a glywsoch am bobl sy’n ceisio noddfa yn y DG, a gwelwch y gwir ffeithiau ar wefan Cyngor y Ffoaduriaid: http://www.refugeecouncil.org.uk/policy_research/the_truth_about_asylum . 
· Byddwch yn berson diogel i fod yn eich cwmni bob amser.
· Ymunwch â phob cynllun i roi terfyn ar elyniaeth ac i adeiladu cymunedau cytûn a lletygar sy’n croesawu ac yn gwerthfawrogi pawb, a lle y mae pawb yn gydradd, yn cael noddfa ac yn ddiogel.
· Os, ac fel, y gallwch, cerddwch y Llwybr Noddfa yn Ripon, [mae teithiau o 2, 3, 4 milltir]. Gwglwch sanctuary way walk ripon am fanylion.
· Wrth weithio dros noddfa a lletygarwch fe gewch bartneriaid o bob crefydd, ynghyd â rhai nad ydynt yn arddel unrhyw grefydd ond y mae eu gofal yn fawr am ddiogelwch pawb. Gweithiwch gyda hwy.
· Mae gofal am ddynolryw yn mynd law yn llaw â gofal am yr amgylchedd. Heb awyr a dŵr glân bydd pob bywyd yn peidio ag anadlu.
· A chofiwch fod eich corff yn Deml i’r Arglwydd, ac yn gysegredig. Gofalwch amdanoch eich hun hefyd. Mae doethineb yr ysgrythur o ddifrif pan ddywed: Câr dy gymydog fel ti dy hun; câr y dieithryn fel ti dy hun.
· Gwyliwch eich iaith. Peidiwch â defnyddio ymadroddion negyddol i gyfeirio at ffoaduriaid neu rai sy’n ceisio noddfa.




Yn yr Adran hon yr ydym wedi ein hatgoffa’n hunain nad syniad modern, newydd yw noddfa; y mae iddo wreiddiau dyfnion yn ein hanes a’n hysbrydolrwydd.









Trefn Gwasanaeth gyda syniadau ac awgrymiadau at ddatblygu themâu lletygarwch a noddfa 
Awgrymir Emynau ar derfyn yr Adran
Cyfarchion a Chroeso a Galwad i Addoli
Emyn
Salm 139: 1-14 
Gweddi wrth Nesáu at Dduw a Gweddi o Gyffes:
	Gallwch baratoi eich gweddi eich hun. Dyma enghraifft i’w hystyried:

Dduw sanctaidd, bendithiwn di.
Creaist bob un ohonom yn brydferth a gwynfydedig,
Ar dy lun a’th ddelw dy hun.
Creaist ni ac yr wyt yn aros gyda ni.
Ti yw ein noddfa,
Yr wyt yn ceisio noddfa ynom.
Yr wyt yn ein galw bob un wrth ei enw.
Gwyddost ein holl obeithion a dyheadau.
Gwyddost ein holl ddoluriau a phoenau.
Gwyddost y siwrneiau a gymerwn.
Y mae dy bresenoldeb yn ein hamgylchynu megis noddfa.

Bendithiwn di
Am iti anfon Iesu Grist
Ac ynddo ef dangosaist i’r byd ffyrdd newydd o fyw ac o garu.
Bendithiwn di 
Am dy fod yn rhoi inni trwy dy Ysbryd
Nerth i fyw o ddydd i ddydd.

Dduw sanctaidd, maddau inni
Am yr holl ffyrdd y byddwn ni ac eraill yn difwyno a cham-drin dy ddelw
Ynom ni ac eraill ac yn dy holl greadigaeth o’n hamgylch.

Maddau inni
Fod ein dull o fyw a charu
Yn bradychu mor aml ddull Iesu o fyw a charu, y dull yr ydym yn ei broffesu.
Maddau inni 
Ein methiant i roi croeso a lletygarwch i’r dieithryn

Wrth inni addoli a gweddïo;
Darllen o’r ysgrythurau a myfyrio arnynt;
Canu ein hemynau;
Adnewyddu ein hymrwymiad i ti,
Ac addo byw yn ôl egwyddor croeso a lletygarwch;
Sicrha ni drachefn
Dy fod yn maddau inni.

Iachâ ni a nertha ni
Fel y gallom dy addoli yn dda,
A mynd o’r lle hwn i fyw a charu a gwasanaethu
Er moliant a gogoniant i ti.

Sancteiddier dy enw yn ein haddoliad a’n tystiolaeth.
Sancteiddier dy enw ym mhob peth yr wyt yn ein galw ni i fod, i’w wneud ac i’w ddweud.

Yn enw Crist.  Amen.



Cyflwyno’r thema:
	Cyflwynwch y thema a defnyddiwch weithgaredd addas a awgrymwyd eisoes yn yr adnodd hwn. Dyma un:
Ymarfer syml y gellir ei ddefnyddio i gyflwyno thema noddfa [dau funud]
Gwahoddwch y gynulleidfa/grŵp/gwrandawyr i eistedd yn gyffyrddus yn agos at ei gilydd. 
Gwahoddwch hwy i afael yn llaw’r person/au nesaf atynt, ac i godi eu dwylo, yn ôl eu gallu.
Gofynnwch iddynt ddisgrifio’r siâp y mae hynny’n ei lunio.
Fe all y dywedant: Bwa, To, Coron etc.
Y pwynt i’w wneud yw bod y siâp yn debyg i do tŷ syml neu loches. Bydd yn debyg hefyd i grud y geni.
Esboniwch mai ystyr Noddfa yw dod o hyd i loches yn ein gilydd, a rhoi lloches i eraill.
Fel y dywed y ddihareb Wyddeleg: 
Is ar scath a cheile a mhaireann na daoine. [Yng nghysgod ei gilydd y mae pobl yn byw].
Os bydd eich cynulleidfa/grŵp/gwrandawyr yn teimlo’n annifyr ynglŷn â dal dwylo, ceisiwch ddangos copi o logo Dinas Noddfa. Fe’i cewch yma:
http://www.cityofsanctuary.org/
Gallwch esbonio bod y logo’n dathlu perthynas pobl â’i gilydd a gwerth cwmnïaeth, ac mai’r wir noddfa yw’r lloches a’r cyfeillgarwch y mae pobl yn eu rhoi i’w gilydd.
Fel arall, neu’n ychwanegol, gallwch ddangos llun o forthwyl drws Noddfa Eglwys Gadeiriol Durham, a sôn yn fyr amdano. Fe gewch lun ohono yma: https://www.durhamworldheritagesite.com/architecture/cathedral/intro/sanctuary-knocker


Emyn
Darlleniadau: Defnyddiwch rai a awgrymir uchod, neu rai eraill priodol.
Emyn
Pregeth: Defnyddiwch y deunydd yn yr adnodd hwn, gyda storïau o’ch profiad eich hun neu oddi ar wefan Dinas Noddfa.
	
Amlinelliad posibl:
· Dechreuwch â stori galonogol am groeso a lletygarwch.
· Siaradwch am realiti casineb a gelyniaeth, am hollti agweddau a chymunedau. 
· Defnyddiwch ddeunydd beiblaidd i danlinellu sut beth yw bod yn ddieithryn.
· Defnyddiwch ddeunydd beiblaidd am brofiadau o gwrdd â Duw a Christ mewn dieithryn.
· Defnyddiwch ddeunydd beiblaidd i ddangos dull Iesu o gadw bwrdd agored a chroesawgar.
· Gorffennwch â her i groesawu’r dieithryn ac i ymarfer lletygarwch.
Cliciwch ar y ddolen isod i ddarllen neges y Pab Ffransis ar Ddiwrnod Byd-eang Mudwyr a Ffoaduriaid 2014.
http://w2.vatican.va/content/francesco/en/messages/migration/documents/papa-francesco_20130805_world-migrants-day.html



Offrwm/Casgliad

Ymbiliau: Ysgrifennwch eich ymbiliau eich hun, neu defnyddiwch yr enghreifftiau isod. 
	Gweddi Noddfa
Gweddïwn.
Gweddïwn ar Dduw dros Eglwys Crist ledled y byd, ac yn enwedig dros y gynulleidfa hon yn ei hamrywiaeth, a thros ein cymdogion o bob enwad, ar i oleuni Duw lewyrchu arnom, ac ar i bob un ohonom dderbyn nerth i dystiolaethu i oleuni Duw yn ein cenhadaeth a’n gweinidogaeth, yn ein haddoliad a’n gweddi.
Y mae Duw’n clywed ein gweddïau.
Y mae Teyrnas Dduw o’n mewn.
Gweddïwn ar Dduw dros yr holl genhedloedd a’u harweinwyr, ar iddo oleuo’r llwybrau a wnaethpwyd o drugaredd a chyfiawnder a gostyngeiddrwydd i bawb eu cerdded.
Y mae Duw’n clywed ein gweddïau.
Y mae Teyrnas Dduw o’n mewn.
Gweddïwn ar Dduw dros bawb y mae arnynt angen cymorth a chefnogaeth heddiw, yn enwedig dros y rhai hynny yr ydym yn eu cludo yn ein calonnau, ar i oleuni Duw lewyrchu ar bawb sy’n eistedd mewn tywyllwch a’u bendithio.
Y mae Duw’n clywed ein gweddïau.
Y mae Teyrnas Dduw o’n mewn.
Gweddïwn ar Dduw dros bawb sydd ymhell oddi cartref, yn garcharorion, mewnfudwyr, alltudion, ffoaduriaid a phawb sy’n chwilio am noddfa, ar i Dduw fod yn lloches i’w bywydau a’u heneidiau, a’n cynorthwyo ninnau i adeiladu cymunedau a fydd yn rhoi croeso a lletygarwch i bawb. 
Y mae Duw’n clywed ein gweddïau.
Y mae Teyrnas Dduw o’n mewn.

Gweddïwn drosom ein hunain, ar inni fod yn noddfa, ar inni dderbyn gras i ddilyn Crist yn ddisgyblion iddo, ac ymarfer ei gelfyddyd o letgarwch a chroeso i’r dieithryn. 
Y mae Duw’n clywed ein gweddïau.
Y mae Teyrnas Dduw o’n mewn.
Dygwn gerbron Duw mewn diolchgarwch bawb a fu farw ac y mae’r cof amdanynt yn werthfawr inni. Dduw sanctaidd, llewyrched dy oleuni bythol arnynt. A dyro i ni oleuni ac anogaeth o weledigaeth a thystiolaeth ac esiampl pawb o’r Saint a aeth o’n blaen.

Y mae Duw’n clywed ein gweddïau.
Y mae Teyrnas Dduw o’n mewn.
Offrymwn ein gweddĩau yn Enw Crist, a’u crynhoi yng ngeiriau’r Weddi a ddysgodd Iesu inni:
	
Ein Tad ...

Mewn gwasanaeth Cymun Bendigaid/Ewcharist/Offeren, dyma weddi arall y gellir ei dweud naill ai wrth dorri’r Bara neu yn y fan hon yn yr ymbiliad:


Dduw Sanctaidd,
Wrth dorri’r bara hwn a’i ddal yn ein dwylo, 
Cyflwnwn i ti:
· bawb a ddrylliwyd gan newyn ac afiechyd
· pawb a ddrylliwyd pan esgymunwyd hwy neu eu gwrthod gan y gymuned
· cymunedau a chymdogaethau a ddrylliwyd
· y berthynas ddrylliedig rhwng cenhedloedd
· y  berthynas ddrylliedig oddi mewn i deuluoedd a rhwng personau
· y berthynas ddrylliedig rhwng gwahanol grefyddau
· y berthynas ddrylliedig rhwng gwahanol enwadau Cristnogol
· cynulleidfaoedd drylliedig
· pob dryllio a fu oddi mewn i’n cyrff ein hunain
· y dryllio a brofwn pan fydd angau’n dwyn ymaith y rhai a garwn.

Wrth inni ddal y bara hwn yn ein dwylo a’i offrymu i ti,
Ac wrth inni ei fwyta,
Cymorth ni i i ddal i ymddiried dy fod ti yno yng nghanol y dryllio i gyd,
Yn gwneud dy waith o iacháu clwyfau.
A nertha ni i ymrwymo o’r newydd i rannu yn dy waith.
Portha ni yn awr a byth,
A phortha’r byd fel na bo neb yn newynu
Ac y caiff pawb groeso a lletygarwch.
Yn enw Crist.
Amen




Emyn 
Bendith
	Gellir defnyddio’r brawddegau isod i gloi’r gwasanaeth:

LITANI CYFIAWNDER
Darllenydd: Dywedodd Iesu,”Bûm yn newynog a rhoesoch fwyd imi”. Lluniwyd pawb ar ddelw Duw,
Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Bûm yn sychedig a rhoesoch ddiod imi”. Lluniwyd pawb ar ddelw Duw,
 Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Bûm yn ddieithr a chymerasoch fi i'ch cartref”. Lluniwyd pawb ar ddelw Duw,
 Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Bûm yn noeth a rhoesoch ddillad amdanaf”. Lluniwyd pawb ar ddelw Duw,
Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Bûm yn glaf ac ymwelsoch â mi”. Lluniwyd pawb ar ddelw Duw,
Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Bûm yng ngharchar a daethoch ataf”. Lluniwyd pawb ar ddelw Duw,
Pawb: Yr ydym yn gweld wyneb Crist ym mhawb.
Darllenydd: Dywedodd Iesu, “Yn gymaint ag ichwi ei wneud i un o'r lleiaf o'r rhain, i mi y gwnaethoch.”.  Lluniwyd pawb ar ddelw Duw,
Pawb: Yr ydym yn gweld wyneb Crist ym mhawb. Awn oddi yma i weld Crist ym mhawb a’i wasanaethu.
Amen.



Emynau i’w hystyried: 
Agor di ein llygaid, Arglwydd
A glywaist ti waedd yr anghenus
Anfonodd Iesu fi
Arglwydd Iesu, llanw d’Eglwys
Cariad Iesu Grist
Cofia’r newynog, nefol Dad
Dragwyddol hollalluog Iôr
Dwylo ffeind oedd dwylo
Dduw a Thad yr holl genhedloedd
Hosanna, Haleliwia
Laudate Dominum
O Iesu’r meddyg da
O na allwn garu’r Iesu
O na bawn yn fwy tebyg
Mae Iesu Grist yn aros
Mae rhwydwaith dirgel Duw
Nid oes yng Nghrist na gogledd, de
Rho imi nerth i wneud fy rhan
Tydi, y cyfaill gorau

Atodiad 1
Gwnewch fwy o le [Cyhoeddwyd y myfyrdod isod gyntaf yn y Methodist Recorder, Rhagfyr 2013]
Roedd Mariana’n eistedd yn ei chwman ar hen grêt llaeth a oedd yn sefyll ar ei ochr. Roedd hi’n rhewllyd o oer. Roedd ganddi sgarff wlân ddu am ei phen, côt a throwser du, a sanau a sandalau coch. Wedi’i lapio’n gynnes mewn siôl o wyrdd tywyll ar ei glin roedd plentyn nad oedd yn ddim mwy na blwydd oed. Newydd gyrraedd i’r lle yr oeddwn i. Arosfa bws ydoedd. 

Eisteddais yn ymyl Mariana i ddisgwyl am y bws. Roedd hi wedi dal fy sylw, ac yn erfyn arnaf i brynu’r cylchgrawn yr oedd hi’n ei werthu. 

Byddaf bob amser yn cydnabod ac yn cyfarch pobl fel Mariana ar y stryd, heb byth eu hanwybyddu, hyd yn oed os nad wyf yn bwriadu prynu dim ganddynt. Felly, buom yn sgwrsio am ennyd.

Dywedodd Mariana ei henw wrthyf [nid wyf yn defnyddio’i henw iawn yma], a’i bod o gefndir Roma. Gofynnais iddi sut yr oedd hi’n medru goddef y tywydd rhewllyd, ac agwedd oeraidd y bobl a oedd yn mynd heibio, y rhan fwyaf ohonynt yn ei hanwybyddu’n llwyr.
“Gwneud lle, gwneud lle i’m babanod” oedd yr ateb. Cyfeirio yr oedd at ei phlant. Roedd ganddi bedwar o blant dan ddengmlwydd oed. Mae’n gwneud yr hyn a all i wneud lle, i wneud bywyd yn well, i’w babanod. 

Ni ofynnais iddi faint oedd ei hoed. Roedd hi’n edrych yn hŷn na’i hoed. Gallai fod wedi bod yn nain.

Ar y bws, bûm yn meddwl am y straeon newyddion diweddar am ragfarn a chasineb at bobl o gefndir Roma mewn dinasoedd fel Belfast, Boston a Sheffield, a’r newidiadau yn rheolau’r Undeb Ewropeaidd o 1.1.2014, pan ddaw cyfyngiadau ar hawliau gweithio i ben. Fydd yna ddim mudo ar raddfa eang i’r DG o Fwlgaria a Romania yn y Flwyddyn Newydd.

Mae Comisiynydd yr Undeb Ewropeaidd ar Fudo a Chyflogi, Laiszlo Andor, wedi gofyn i Brydain fod yn llai “hysterig” ynglŷn â mewnfudo. Mae Bwlgariaid a Romaniaid yn debycach o fynd i’r Eidal neu Sbaen. Pan ddaw mudwyr o Ewrop i’r DG, dod yma i weithio y maent. Maent yn debycach o fod mewn gwaith nag ar fudd-daliadau.

Gyda’n poblogaeth yn heneiddio a phryderon cynyddol am Gronfeydd Pensiwn, rhaid inni groesawu â breichiau agored fwy o weithwyr mudol. Mae’n rhy simplistig beio mewnfudwyr am ein dyled economaidd gynyddol a’r diweithdra ymhlith ieuenctid.  

“Gwnewch fwy o le.” Dyna gri Mariana ac eraill ledled y byd sy’n barod i oddef realiti creulon a gelyniaeth er mwyn cael gweithio am fywyd gwell. Rhaid herio’r rhai hynny sy’n dweud “Does dim mwy o le” ag agweddau a gweithredoedd i “wneud mwy o le”.

Dyma fan cychwyn a her Efengyl Crist. Daeth y Fair feichiog a Joseff i Fethlehem i’w cofrestru, yn unol â’r rheolau. Dychmygwch deulu anghenus yn curo ar ddrws ar ôl drws i ofyn am lety. Mae Mair yn esgor ac yn eistedd gyda Joseff a’i baban yn y beudy “am nad oedd lle iddynt yn y gwesty” [Luc 2:7]. Dywed efengylydd arall, “Daeth i'w gynefin ei hun, ac ni dderbyniodd ei bobl ei hun mohono” [Ioan 1:11]. Ond roedd y gwestywr yn barod i wneud lle, os dim ond ychydig o le gyda’r gwartheg, i’r teulu anghenus. 

Y peth cyntaf yr oedd ei angen i ddatguddio Duw yng Nghrist oedd gwneud lle ymhlith pobl ac o fewn pobl. Cri am ychydig o le yw man cychwyn cenhadaeth Duw. Mae gweinidogaeth Iesu’n adlewyrchu cenhadaeth Duw. Galwodd ef bobl i fod yn agored, yn rhydd, i agor drysau a chalonnau caeedig, ac yr oedd ei Fwrdd yn agored i bawb.   

Gweledigaeth yr Efengyl yw bod cenhadaeth Duw i’w gweld pan wneir mwy o le pe na bai ond i un person, pan ryddheir un person oddi wrth unigrwydd neu ddigartrefedd neu ddiffyg maeth. Mae mudiadau na welwyd mo’u tebyg ledled y byd a thueddiadau ym meysydd yr economi ac mewn mudo yn herio’r eglwysi i gydweithio â phobl eraill yn eciwmenaidd ac yn rhyngwladol i roi blaenoriaeth i alwad Duw i wneud mwy o le. 

Gallwn bob un ohonom rannu yng nghenhadaeth Duw yn enw Crist. Gallwn ddechrau trwy gymryd camau syml i wneud mwy o le yn ein calonnau a’n meddyliau, ein cynulleidfaoedd a’n cymunedau lleol, i bobl fel Mariana a’i phlant. Trwy ddangos sut i wneud mwy o le, gallwn wneud ein rhan i symud pobl oddi wrth gasineb a gelyniaeth a thrais at fyd newydd lle y bydd croeso i bawb, y bydd pawb yn gydradd, ac y bydd noddfa a diogelwch i bawb.     

Cyn dod oddi ar y bws, meddyliais eto am wyneb ac ymddygiad Mariana. Roedd hi’n fy atgoffa o ddau gymeriad pwysig yn stori’r Nadolig, sef Simeon ac Anna [Luc 2:25-39]. Y baban yw canolbwynt y stori. Sonnir am deulu ifanc o ffoaduriaid, Mair a Joseff ac Iesu. Daw brenhinoedd o bell. Ond mae Simeon ac Anna yn rhoi pobl hŷn hefyd wrth galon y  Nadolig, ac yn rhoi parch iddynt. Daethant i addoli’r baban. Mewn poblogaeth sy’n heneiddio, gadewch inni roi lle i bobl hŷn yn nathliadau’r Ŵyl.

Disgrifir Simeon fel “dyn cyfiawn a duwiol”, ac rwy’n siŵr fod y geiriau hyn yr un mor wir am Anna hefyd. Daliodd Simeon y baban Iesu yn ei freichiau a gweddïo: “Yn awr yr wyt yn gollwng dy was yn rhydd, mewn tangnefedd” [Luc 2:29]. 

Wrth imi ysgrifennu hyn, daw’r newydd am farw Nelson Mandela. Breuddwydiodd Mandela am “gymdeithas lle y bydd pawb yn Ne Affrica, y du a’r gwyn, yn medru cerdded â’u pen yn uchel, heb ofn yn eu calon, yn sicr o’u hawl ddiymwad i urddas dynol, yn enfys o genedl mewn heddwch â hi ei hun ac â’r byd”. Gwnaeth ei ran i’n galw at genhadaeth Duw i wneud lle i bawb. Gallwn ninnau ateb yr her a bod o gymorth i gadw’i freuddwyd yn fyw.

